### Beslutningstema

Det skal i denne sag besluttes, om realiseringen af lavbundsprojektet Nips Å skal igangsættes. Derudover skal det besluttes at afsætte den fornødne økonomi til realiseringen af projektet.

### Historik

Kommunalbestyrelsen har besluttet, at Tønder Kommune skal deltage i det landsdækkende DK2020-program. Tønder Kommune har udarbejdet en klimahandleplan, Vores Klimahandleplan, hvor udtagning af lavbundsjord udgør et vigtigt virkemiddel til at reducere landbrugets udledning af CO2. I Vores Klimahandleplan er beskrevet en milepæl for landbruget, hvor 4.500 hektar lavbundsjorder er projekteret ud af drift og/eller lagt i permanent græs i 2030. Tønder Kommune er den kommune i [adresse] med næstmest lavbundsjord, hvor omkring 9.324 hektar lavbundsjord er i omdrift.

Regeringen og parterne i den grønne trepart er den 24. juni 2024 blevet enige om et langsigtet grundlag for omlægning og omstilling af [adresse] arealer og af fødevare- og landbrugsproduktionen. Aftalen om et Grønt [adresse] indeholder bl.a. en indsats om udtagning af i alt 140.000 hektar kulstofrige lavbundsjorder inkl. randarealer. Kommunerne har fået et stort ansvar for, at målsætningerne i aftalen bliver realiseret, hvilket alle parter har forpligtet sig på at bidrage til.

### Sagsfremstilling

Tønder Kommune har gennemført forundersøgelse i et lavbundsprojekt ved Nips Å, Alex Lauritsen og Peter Lund. Projektet er 633,8 hektar stort, hvoraf ca. 250 hektar ligger i Tønder Kommune. De øvrige arealer i projektområdet ligger i Haderslev Kommune og Aabenraa Kommune. Forvaltningen vurderer på baggrund af forundersøgelsen, at der er grundlag for at gennemføre projektet, og Tønder Kommune forbereder på vegne af alle tre kommuner at søge tilskud til etablering af lavbundsprojektet i Landbrugsstyrelsens tilskudsordning til lavbundsprojekter med ansøgningsfrist den 30. september. Det vil sige, at Tønder Kommune kan blive projektejer, hvilket blandt andet betyder, at Tønder Kommune skal stå for projektøkonomien. En oversigt over projektarealet er vedlagt som bilag.

Forundersøgelsen har vist, at der er et stort ønske blandt lodsejerne om erstatningsjord, og dermed vil der også blive behov for jordfordeling. Tønder Kommune vil søge tilskud til etablering af projektet i Landbrugsstyrelsen, da jordfordeling alene tilbydes i Landbrugsstyrelsens tilskudsordning. Derudover har Landbrugsstyrelsen annonceret en ny kompensationsform til lodsejere (værditabsmodellen), som i øjeblikket kun tilbydes lodsejere i projekter, der gennemføres med tilskud fra Landbrugsstyrelsen. Forvaltningen vurderer, at værditabsmodellen vil blive aktuel, da mange lodsejere giver udtryk for, at de gerne vil beholde arealerne efter projektet. Værditabsmodellen kompenserer lodsejerne for det værditab, der er på arealerne, når projektet gennemføres.

Etablering af et lavbundsprojekt sker overordnet i tre hovedfaser, som er jordfordelingsfasen med jordkøb, detailprojekteringsfasen og anlægsfasen. I dette projekt er udgifterne til jordkøb og jordfordeling skønnet til ca. 76,5 mio. kr. Detailprojekteringen er skønnet til ca. 3,5 mio. kr. og anlægsomkostningerne er skønnet til ca. 40 mio. kr. Tilskudsordningen fungerer på den måde, at kommunen søger tilsagn om tilskud til alle udgifter i Landbrugsstyrelsen. Landbrugsstyrelsen står for jordkøb og jordfordeling, og kommunen vil ikke have udlæg i den forbindelse. Derimod står kommunen for detailprojektering og anlæg, og kommunen skal være indstillet på at have udlæg til disse udgiftsposter, der som nævnt er skønnet til ca. 43,5 mio. kr. Kommunen kan få dækket udgifter til løn til kommunens medarbejdere, som arbejder på projektet.

Kommunen har i den nuværende tilskudsordning ikke mulighed for at søge rateudbetalinger i Landbrugsstyrelsen. Der kan først søges penge hjem, når hele projektet er afsluttet. Da der er tale om et stort projekt, skal Tønder Kommune være indstillet på at have disse udlæg i en årrække indtil det samlede projekt er afsluttet. Forundersøgelsen peger på, at der evt. skal gennemføres flere jordfordelinger, og at projektet skal gennemføres i etaper. En jordfordeling tager 2-4 år, og detailprojektering og anlægsperiode følger derefter. Der går derfor ca. 3-4 år før dele af projektet evt. kan gennemføres, og op imod ca. 7-8 år før hele projektet eventuelt kan gennemføres. Tidsplanen for projektets afslutning vil afhænge af resultatet af jordfordelingen.

92 % af projektet er beliggende på kulstofrige lavbundsjorde. Projektet bidrager til kvælstoffjernelse med 48 kg kvælstof pr. hektar pr. år, svarende til 30.708 kg kvælstof pr. år og til reduktion af udledning af drivhusgasser med 22 ton CO2-ækvivalenter pr. hektar pr. år, svarende til 13.983 ton CO2-ækvivalenter pr. år.

Projektet er løbende drøftet med de to andre kommuner, og der er enighed om at gå videre med realisering af projektet. Der er også enighed om, at Tønder Kommune skal være projektejer, som tilfældet er i forundersøgelsen. Haderslev Kommune og Aabenraa Kommune er blevet bedt om skriftligt at tilkendegive deres støtte til projektet ved at sende en støtteerklæring herom. En støtteerklæring fra de andre kommuner skal foreligge inden den 30. september, hvor der er ansøgningsfrist.

Naturstyrelsen gennemfører tilsvarende lavbundsprojekter. I Tønder Kommune kendes eksempelvis lavbundsprojektet i [adresse] Kog. Naturstyrelsen ville forventeligt også kunne stå for dette projekt, men for at sikre kontinuitet i projektet, foreslås projektet ikke overdraget til Naturstyrelsen, selv om projektet går på tværs af tre kommuner. På nuværende tidspunkt vil lodsejerne ikke kunne tilbydes kompensation gennem værditabsmodellen, hvis Naturstyrelsen overtager projektet, hvilket, forvaltningen vurderer, vil kunne blive en eftertragtet kompensationsform. Landbrugsstyrelsen undersøger dog muligheden for at tilbyde værditabsmodellen i Miljøstyrelsens og Naturstyrelsens lavbundsordninger, da man generelt ønsker en ensretning af tilskudsordningerne.

### Indstilling Direktøren for Teknik/Miljø, Service & Beskæftigelse indstiller,

|  |  |
| --- | --- |
| at | realiseringen af lavbundsprojektet Nips Å igangsættes, |
| at | ansøgningen sendes til Landbrugsstyrelsen under forudsætning af Tønder Kommune har modtaget støtteerklæringer fra Aabenraa og [adresse], |
| at | den fornødne økonomi på 43,5 mio. kr. mellemfinansieres af Tønder Kommune, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Teknik- og Miljøudvalget, 10. september 2024, pkt. 9:

Indstillingen anbefales.

Mik Andresen deltog ikke i mødet.

Beslutning fra Økonomiudvalget, 19. september 2024, pkt. 9:

Indstillingen anbefales under forudsætning af, at der er indgået aftale mellem de 3 kommuner omkring håndtering af mellemfinansieringen.

### Beslutning

Økonomiudvalgets indstilling godkendt.